Svend Aage Jensby (V), 2003-11-20:
Regeringen fremlagde den 6. maj i år en redegørelse om Christiania, der fastslog, at lovliggørelsesprocessen efter 14 år med en særlov for området ikke under den nuværende
Christianiaordning har haft den fornødne, tilstrækkelige fremdrift både med hensyn til lovliggørelse, åbning af området mod det øvrige København og udnyttelsen af områdets enestående kvaliteter.
Regeringen præsenterede derfor en ny politik, der skal skabe grundlag for en helhedsplan, for en normalisering og en videreudvikling af Christianiaområdet.
Til at fremkomme med forslag til en samlet plan, der kan realisere målsætningen, har regeringen i maj i år nedsat Christianiaudvalget, som har deltagelse fra en række ministerier og fra Københavns Kommune.
Udvalget skal tilvejebringe forslag til en helheds- og handlingsplan for områdets udvikling, og jeg har noteret mig, at udvalget har tilrettelagt sin arbejdsproces med betydelig åbenhed.
For det første: Der er udskrevet en åben, offentlig idékonkurrence, hvor alle kan deltage, et oplæg til den konkurrence synes jeg enhver nu burde læse, også hr. Søvndal, hvis ikke han har gjort det forinden.
For det andet: Udvalget har løbende haft dialog med forskellige grupper med tilknytning til og interesse for Christiania, bl.a. nabogrupperne Christianshavns Lokalråd, Christianias Naboer og Akademiraadet, der alle har haft lejlighed til at fremkomme med ideer, holdninger og meninger over for udvalget. For det tredje: Der er gennemført interviewundersøgelse blandt beboere og naboer.
For det fjerde: Der har været et antal invitationer til Christiania om at mødes med udvalget, hvilket Christiania har afslået.
Udvalget derimod har nu i oktober på invitation fra en kulturforening på Christiania deltaget i et arrangement
derude
For det femte: Udvalget har oprettet en hjemmeside, hvor materiale om idékonkurrencen og henvendelser til og svar fra udvalget bliver offentliggjort.
Jeg synes, udvalget har valgt en arbejdsform, der giver alle mulighed for at fremkomme med deres holdninger og bidrag.
Regeringen ønsker også en åben debat her i Folketinget til foråret, når Christianiaudvalget er fremkommet med sit forslag til en helhedsplan, og hvor regeringen har annonceret en ændring af den nuværende Christianialov.
Der er i den forbindelse nogle helt overordnede problemstillinger, som regeringen lægger vægt på at der skal findes afbalancerede løsninger på.
Det historiske voldanlæg skal sikres og oprettes, og alt ikkebevaringsværdigt byggeri på voldene skal væk, således at fortidsmindet kan komme til sin ret.
Der skal med andre ord findes en løsning på, hvordan vi respekterer fortidsmindet og samtidig kan lade befolkningen benytte voldområdet rekreativt.
Der skal arbejdes hen mod en højere grad af åbenhed og funktionelt samspil med det øvrige Christianshavn, således at der skabes en bedre sammenhæng med resten af byen.
Regeringen ønsker helt overordnet set et åbent og rekreativt område med plads til historie og nutid, til beboelse og erhverv, kultur og modkultur, forskellighed og almindelighed til gavn for hele København, og ikke mindst ønsker regeringen, at også denne del af Danmark reguleres, som statsministeren sagde, af landets almindelige samfundsregler.
Men uanset hvad udvalgsarbejdet og siden hen regeringens helhedsplan vil bringe, så er der én ting, der står fast: Pusher Street har ikke nogen plads i regeringens planer for området.
Planlægningen og tidspunktet for rydningen har regeringen overladt til politiet.
Vi er sikre på, at opgaven bliver håndteret yderst professionelt. Justitsministeren har i anledning af forespørgslen bedt mig give følgende status for politiets intensiverede indsats mod den omfattende åbenlyse hashhandel på området: Som et led i gennemførelsen af regeringens nye Christianiapolitik blev den politimæssige indsats i relation til Christiania drøftet med Københavns Politi.
Indsatsen mod den åbenlyse hashhandel er på den baggrund gennem det seneste halve år intensiveret, og den intensiverede indsats vil blive fortsat frem mod rydningen af Pusher Street, ophøret af den åbenlyse hashhandel og en normalisering af de politimæssige aktiviteter i området.
Den styrkede politiindsats er beskrevet i den redegørelse om Christiania, som regeringen fremlagde i maj.
Helt kortfattet kan det siges, at den mere langsigtede politimæssige indsats selvsagt vil blive tilpasset og planlagt på baggrund af den helhedsplan og den tids- og handlingsplan, der fremlægges for normaliseringen af området, at elementerne i den intensiverede politiindsats frem mod normalisering bl.a. er mere målrettede aktioner på grundlag af det efterforsknings- og efterretningsmæssige billede samt større aktioner, hvor politiet mere massivt går ind, herunder som et led i normaliseringen med henblik på den egentlige fjernelse af Pusher Street.
Hertil kommer indsatser i Christianias nærområde rettet mod bl.a. hashkøbere samt trafik- op parkeringsproblemer i relation til Christiania.
Det er rystende at forestille sig, at beboere i den pæne del af Christiania dårlig tør sende deres børn på gaden af angst for, at de bliver antastet af hashandlere og lignende kriminelle elementer.
Der er tale om en ny politimæssig strategi i forhold til Christiania.
Hvis jeg kort skal sætte nogle tal på status for indsatsen i det første halvår, efter at regeringen fremlagde sin redegørelse, så kan jeg give følgende oplysninger, som er indhentet fra Københavns Politi:
Der er gennemført 326 aktioner i relation til Christiania, hvor flere er gennemført samtidig, og således at de er indgået som elementer i større operationer mod området.
Mere end 5.700 biler er blevet kontrolleret, over 1.500 personer er blevet visiteret, og omkring 300 ransagninger er blevet gennemført.
Der har været over 850 sager om overtrædelse af lov om euforiserende stoffer, 7 sager omfattet af straffelovens § 191 om den grove narkotikakriminalitet, næsten 1.300 færdselslovsager, godt 1.100 sager om parkeringsafgift,
Så kan jeg tilføje, at der på dette halve år er beslaglagt over 695 kg hash og næsten 1,6 mio. kr. eller mere end det, der tilsammen blev beslaglagt i årene fra 1998 til 2001, og også mere end halvanden gang så stor en hashmængde, som der blev beslaglagt i 2002, hvor der ellers blev udført en betydelig politimæssig indsats i området på grund af det forstærkede beredskab i anledning af EU-formandskabet.
Som sagt vil den intensiverede politimæssige indsats blive fortsat frem mod en rydning af Pusher Street.
Tidspunktet for det afgøres af Københavns Politi.
Forhandling